Antanas Smetona (1960)

Antanas Smetona  (g. 1960 m. rugpjūčio 25 d., Sueticha, Taišeto rajonas, Irkutsko sritis, Rusija) – docentas, humanitarinių mokslų daktaras, buvęs VU Filologijos fakulteto dekanas.

Biografija 
Gimė Rusijoje tremtyje, buvusių „Gulago“ kalinių šeimoje. 1964 m. šeima persikėlė arčiau Lietuvos – į Karaliaučių. 1967 m. galutinai sugrįžo į Lietuvą.

Vidurinį mokslą 1967–1978 m. ėjo Šlienavos aštuonmetėje mokykloje, Karmėlavos vidurinėje mokykloje ir Kauno 17-ojoje vidurinėje mokykloje.

1978–1980 m. tarnybos armijoje metu baigė Ufos jaunesniųjų aviacijos specialistų mokyklą ir įgijo aviacijos radijo mechaniko specialybę.

1980–1986 m. A. Smetona studijavo Vilniaus universitete lietuvių kalbą ir literatūrą ir įgijo filologo dėstytojo kvalifikaciją. 1986–1989 m. dirbo lietuvių kalbos ir literatūros mokytoju Kauno 44-ojoje vidurinėje mokykloje.

1989–1992 m. dėstė Vilniaus pedagoginiame institute, o nuo 1993 m. dirba Vilniaus universitete. 2004 m. apgynė humanitarinių mokslų daktaro disertaciją tema „Rankraštinė K. K. Dauškos gramatinka“. Darbo vadovas akademikas Zigmas Zinkevičius.

1993–2004 m. dirbo VU Lietuvių kalbos katedros lektoriumi. 2005 m. tapo VU docentu. 2005–2006 m. VU Lietuvių kalbos katedros vedėjas. 2006–2017 m. Filologijos fakulteto dekanas.

Žmona – kalbininkė Irena Smetonienė, sūnus Marius Smetona – humanitarinių mokslų daktaras.

Visuomeninė ir ekspertinė veikla 

Antanas Smetona buvo Lietuvių kalbos draugijos pirmininku (1996–1997 m.), asociacijos „Lituanistų sambūris“ valdybos nariu (2010–2021 m.). Nuo 2000 m. iki dabar žurnalo „Gimtoji kalba“ redakcinės kolegijos narys. Atlieka lingvistines ekspertizes VLKK, Lietuvos Respublikos teismuose, Žurnalistų etikos inspekcijoje, Vilniaus universitete. Vedė televizijos laidas („Krašto garbė“ 2003–2004 m., „Lietuva mūsų lūpose“ 2015–2018 m.); 2021–2022 m. sezoną „Žinių radijuje“ kūrė ir vedė radijo laidą „Prie Smetonos“. Skaito paskaitas, rašo populiarioje spaudoje, dalyvauja diskusijose lietuvių kalbos ir kultūros temomis.

Bibliografija 
 Rusų-lietuvių ir lietuvių-rusų karybos terminų žodynėlis – Vilnius: Krašto apsaugos mokykla, 1993.
 Karybos žodynas – Vilnius: Lietuvos karo akademija, 1995.
 Lietuvių kalbos pamokos „Kelrodis“ – Vilnius: Lietuvos žurnalistikos centras, Europos Taryba, 1997. (10 garso kasečių)
 Lietuvių kalba XI–XII klasėms. Vadovėlis (kartu su Vilija Saliene) – Vilnius: Tyto Alba, 2004.
 Lietuvių kalba XI–XII klasėms. Mokinio sąsiuvinis (kartu su Vilija Saliene) – Vilnius: Tyto Alba, 2005.
 Lietuvių kalba XI–XII klasėms. Mokytojo knyga (kartu su Vilija Saliene) – Vilnius: Tyto Alba, 2005.
 Lietuvių kalba IX klasei: Vadovėlis, Mokinio sąsiuvinis (kartu su Vilija Saliene) – Vilnius: Tyto Alba, 2007.
 Lietuvių kalba X klasei: Vadovėlis, Mokinio sąsiuvinis (kartu su Vilija Saliene) – Vilnius: Tyto Alba, 2008.
 Lietuvių kalba IX–X klasėms. Mokytojo knyga (kartu su Vilija Saliene) – Vilnius: Tyto Alba, 2009.
 Studijas reglamentuojančių aprašų kitose valstybėse studiją (kartu su kitais) – Vilnius: Kokybės vertinimo centras, 2010.
 Lietuvių kalba IX–X klasėms: Skaitau. Rašau. Kalbu (kartu su Vilija Saliene) – Vilnius: Tyto Alba, 2011. (3 vadovėliai, 3 mokinio sąsiuviniai, 1 priedas)
 Studijų kokybės terminų žodynas (kartu su Kęstučiu Pukeliu) – Vilnius: VU leidykla, 2014).

Išnašos 

Lietuvos kalbininkai
Lietuvos pedagogai
Vilniaus universiteto dėstytojai